CELEX: 32021D2135
Language: hu
Date: 2021-12-02 00:00:00
Title: A Tanács (KKBP) 2021/2135 határozata (2021. december 2.) az ukrán fegyveres erők támogatása céljából az Európai Békekeret keretébenmegvalósuló támogatási intézkedésről

2021.12.3.   
               
               
                  HU
               
               
                  Az Európai Unió Hivatalos Lapja
               
               
                  L 432/59
               
            
         A TANÁCS (KKBP) 2021/2135 HATÁROZATA
         (2021. december 2.)
         az ukrán fegyveres erők támogatása céljából az Európai Békekeret keretébenmegvalósuló támogatási intézkedésről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére és 41. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A (KKBP) 2021/509 tanácsi határozatnak (1) megfelelően létrehozták az Európai Békekeretet a Szerződés 21. cikke (2) bekezdésének c) pontjával összhangban a béke megőrzésére, a konfliktusok kialakulásának megelőzésére és a nemzetközi biztonság erősítésére irányuló, a közös kül- és biztonságpolitika keretébe tartozó uniós fellépések tagállamok általi finanszírozása céljából. Így különösen, a (KKBP) 2021/509 határozat 1. cikke (2) bekezdése b) pontjának i. alpontja értelmében az Európai Békekeret finanszírozhat a harmadik államok, valamint regionális és nemzetközi szervezetek katonai és védelmi vonatkozású kapacitásainak megerősítésére irányuló fellépéseket.
                  
               
                     (2)
                  
                  
                     A kül- és biztonságpolitika – beleértve a közös biztonság- és védelempolitikát (KBVP) is – területén a párbeszéd és együttműködés intenzívebbé tétele, valamint a fokozatos konvergencia előmozdítása az egyrészről az Európai Unió és az Európai Atomenergia-közösség és tagállamai, másrészről Ukrajna közötti társulási megállapodás (2) egyik célkitűzése.
                  
               
                     (3)
                  
                  
                     A KBVP területén folytatott együttműködés további megerősítésének fontossága, valamint Ukrajnának a közös kül- és biztonságpolitikával (KKBP) való fokozott konvergenciájának fontossága – többek között az Ukrajna rezilienciájának további támogatására vonatkozó lehetőségek feltárása révén – volt az egyik eredménye a 2021. évi EU–Ukrajna csúcstalálkozónak.
                  
               
                     (4)
                  
                  
                     Az Unió külügyi és biztonságpolitikai főképviselőjének (a továbbiakban: a főképviselő) címzett, 2021. október 28-i levelükben Ukrajna külügyminisztere és Ukrajna védelmi minisztere – a (KKBP) 2021/509 határozat 59. cikkének (1) bekezdésével összhangban – arra kérték az Uniót, hogy támogassa az ukrán fegyveres erők katona-egészségügyi egységeit, mérnöki (aknamentesítés) egységeit, mobilitási és logisztikai egységeit, valamint kibervédelmi egységeit.
                  
               
                     (5)
                  
                  
                     Ezen támogatási intézkedést a (KKBP) 2021/509 határozatban meghatározott elvek és követelmények figyelembevételével, valamint az Európai Békekeret keretében finanszírozott bevételek és kiadások végrehajtásáról szóló szabályokkal összhangban, továbbá a 2008/944/KKBP tanácsi közös álláspontnak (3) megfelelően kell végrehajtani.
                  
               
                     (6)
                  
                  
                     A Tanács megerősíti aziránti eltökéltségét, hogy – az Egyesült Nemzetek Szervezete Alapokmányának, az Emberi Jogok Egyetemes Nyilatkozatának és a nemzetközi jognak, különösen az emberi jogok nemzetközi jogának és a nemzetközi humanitárius jognak megfelelően – megvédje, előmozdítsa és megvalósítsa az emberi jogokat, az alapvető szabadságokat és a demokratikus elveket, valamint megerősítse a jogállamiságot és a jó kormányzást,
                  
               ELFOGADTA EZT A HATÁROZATOT:
         
            1. cikk
            Létrehozás, célkitűzések, hatály és időtartam
            
               (1)   A Tanács létrehozza az Európai Békekeret keretében finanszírozandó támogatási intézkedést (a továbbiakban: a támogatási intézkedés), amelynek kedvezményezettje az Ukrán Köztársaság (a továbbiakban: a kedvezményezett).
            
            
               (2)   A támogatási intézkedés célkitűzése, hogy hozzájáruljon az ukrán fegyveres erők kapacitásainak megerősítéséhez, beleértve azon képességüket is, hogy vonatkozó szolgáltatásaikat válság- vagy szükséghelyezetekben a polgárok – többek között a nemzeti kisebbségekhez tartozó személyek – számára biztosíthassák, valamint, hogy fokozza Ukrajnának a KBVP katonai missziókhoz és műveletekhez való hozzájárulásra irányuló kapacitását.
            
            
               (3)   A (2) bekezdésben meghatározott célkitűzés elérése érdekében a támogatási intézkedés finanszírozza az ukrán fegyveres erők számára emberi élet kioltására nem tervezett felszerelés biztosítását az ukrán fegyveres erők kapacitásainak megerősítése céljából a következők tekintetében:
               
                           a)
                        
                        
                           katona-egészségügyi egységek (beleértve a tábori kórházakat);
                        
                     
                           b)
                        
                        
                           mérnöki egységek (beleértve az aknamentesítést);
                        
                     
                           c)
                        
                        
                           mobilitási és logisztikai egységek; és
                        
                     
                           d)
                        
                        
                           kibervédelmi egységek.
                        
                     
            
               (4)   A támogatási intézkedés időtartama az engedélyezésre jogosult tisztviselőként eljáró, a támogatási intézkedésekért felelős ügyvezető és az e határozat 4. cikkének (2) bekezdésében említett szervezet közötti első megállapodásnak a (KKBP) 2021/509 határozat 32. cikke (2) bekezdésének a) pontjával összhangban történő megkötése napjától számított 36 hónap.
            
         
         
            2. cikk
            Pénzügyi rendelkezések
            
               (1)   A támogatási intézkedéssel kapcsolatos kiadások fedezésére szánt pénzügyi referenciaösszeg maximum 31 000 000 EUR. A támogatási intézkedésekért felelős ügyvezető a (KKBP) 2021/509 határozat 29. cikkének (5) bekezdésével összhangban felhívás útján – 27 900 000 EUR erejéig – hozzájárulásokat kérhet e határozat elfogadását követően. Az ügyvezető által felhívás útján kért forrásokat csak kiadások kifizetésére lehet felhasználni a (KKBP) 2021/509 határozattal létrehozott bizottság által az e támogatási intézkedésnek megfelelő 2021-es költségvetés-módosításban jóváhagyott korlátok között.
            
            
               (2)   Valamennyi kiadást a (KKBP) 2021/509 határozattal, valamint az Európai Békekeret keretében finanszírozott bevételek és kiadások végrehajtásáról szóló szabályokkal összhangban kell kezelni.
            
         
         
            3. cikk
            A kedvezményezettel kötött megállapodások
            
               (1)   A főképviselő megköti a szükséges megállapodásokat a kedvezményezettel, hogy biztosítsa a kedvezményezett megfelelését az e határozat általa támogatási intézkedés keretében történő támogatásnyújtás feltételeként megállapított követelményeknek és feltételeknek.
            
            
               (2)   Az (1) bekezdésben említett megállapodásoknak olyan rendelkezéseket is tartalmazniuk kell, amelyek kötelezik a kedvezményezettet a következők biztosítására:
               
                           a)
                        
                        
                           az ukrán fegyveres erőknek a támogatási intézkedés keretében támogatott egységeinek megfelelése a releváns nemzetközi jognak, különös tekintettel az emberi jogok nemzetközi jogára és a nemzetközi humanitárius jogra;
                        
                     
                           b)
                        
                        
                           a támogatási intézkedés keretében biztosított eszközök megfelelő és hatékony felhasználása azon célokra, amelyekre azokat rendelkezésre bocsátották;
                        
                     
                           c)
                        
                        
                           a támogatási intézkedés keretében biztosított eszközök kielégítő karbantartása a teljes életciklusuk alatti felhasználhatóságuk és operatív rendelkezésre állásuk biztosítása érdekében;
                        
                     
                           d)
                        
                        
                           annak szavatolása, hogy a támogatási intézkedés keretében biztosított eszközök az életciklusuk végén ne vesszenek el, illetve a (KKBP) 2021/509 határozat alapján létrehozott Békekeret-bizottság beleegyezése nélkül ne ruházzák át azokat a megállapodásokban azonosítottaktól eltérő személyekre vagy szervezetekre.
                        
                     
            
               (3)   Az (1) bekezdésben említett megállapodásoknak rendelkezéseket kell tartalmazniuk a támogatási intézkedés keretében nyújtott támogatás azon esetben történő felfüggesztéséről és megszüntetéséről, ha a kedvezményezettről megállapítást nyer, hogy megsértette a (2) bekezdésben meghatározott kötelezettségeket.
            
         
         
            4. cikk
            Végrehajtás
            
               (1)   A főképviselő felel e határozatnak a (KKBP) 2021/509 határozattal és az Európai Békekeret keretében finanszírozott bevételek és kiadások végrehajtásáról szóló szabályokkal összhangban történő végrehajtásának biztosításáért, koherenciában az Európai Békekeret keretében megvalósuló támogatási intézkedésekre irányuló szükséges intézkedések és ellenőrzések értékelésére és azonosítására vonatkozó integrált módszertani kerettel.
            
            
               (2)   Az 1. cikk (3) bekezdésében említett tevékenységek végrehajtását a következők végzik:
               
                           a)
                        
                        
                           a litván Központi Projektirányítási Ügynökség az 1. cikk (3) bekezdésének a), b) és c) pontja tekintetében; és
                        
                     
                           b)
                        
                        
                           az észt e-Kormányzati Akadémia az 1. cikk (3) bekezdésének d) pontja tekintetében.
                        
                     
         
         
            5. cikk
            Nyomon követés, ellenőrzés és értékelés
            
               (1)   A főképviselő biztosítja, hogy nyomon kövessék a 3. cikkel összhangban megállapított kötelezettségeknek a kedvezményezett általi tiszteletben tartását. E nyomon követésnek információkkal kell szolgálnia a 3. cikkel összhangban megállapított kötelezettségek megsértésének kontextusáról és kockázatairól, valamint hozzá kell járulnia annak megelőzéséhez, hogy az ukrán fegyveres erőknek a támogatási intézkedés keretében támogatott egységei ilyen jogsértéseket kövessenek el, ideértve az emberi jogok nemzetközi jogának és a nemzetközi humanitárius jognak a megsértését.
            
            
               (2)   A felszerelés és készletek leszállítás utáni ellenőrzését a következőképpen kell megszervezni:
               
                           a)
                        
                        
                           a szállítás ellenőrzése, amelynek során a végfelhasználó erőknek a tulajdonjog átruházásakor teljesítésigazolásokat kell aláírniuk;
                        
                     
                           b)
                        
                        
                           leltárjelentés, amelynek során a kedvezményezettnek évente jelentést kell tennie a megjelölt tételek leltárjáról mindaddig, amíg a Politikai és Biztonsági Bizottság (PBB) megítélése szerint ilyen jelentéstételre már nincs szükség;
                        
                     
                           c)
                        
                        
                           helyszíni ellenőrzés, amelynek során a kedvezményezettnek a főképviselő számára hozzáférést kell biztosítania, hogy kérésre helyszíni ellenőrzést végezhessen.
                        
                     
            
               (3)   A főképviselő – hat hónappal a felszerelés első szállítását követően – a támogatási intézkedés első strukturált értékelése formájában értékelést végez. Ez együtt járhat a támogatási intézkedés keretében nyújtott felszerelés, készletek és szolgáltatások ellenőrzését szolgáló helyszíni látogatásokkal, vagy a független módon nyújtott tájékoztatás bármely egyéb hatékony formáival. A támogatási intézkedés keretében biztosított felszerelés, készletek és szolgáltatások nyújtásának befejezését követően végső értékelést kell végezni annak értékelésére, hogy a támogatási intézkedés hozzájárult-e a kinyilvánított célkitűzések eléréséhez.
            
         
         
            6. cikk
            Jelentéstétel
            A végrehajtási időszak alatt a főképviselő a (KKBP) 2021/509 határozat 63. cikkével összhangban hathavonta jelentést nyújt be a PBB-nek a támogatási intézkedés végrehajtásáról. A támogatási intézkedésekért felelős ügyvezető rendszeresen tájékoztatja a (KKBP) 2021/509 határozattal létrehozott Békekeret-bizottságot – az említett határozat 38. cikkével összhangban – a bevételek és kiadások végrehajtásáról, többek között tájékoztatást nyújtva az érintett beszállítókról és alvállalkozókról.
         
         
            7. cikk
            Felfüggesztés és megszüntetés
            A PBB dönthet úgy, hogy a (KKBP) 2021/509 határozat 64. cikkével összhangban részben vagy egészben felfüggeszti a támogatási intézkedés végrehajtását.
            A PBB ajánlhatja azt is, hogy a Tanács szüntesse meg a támogatási intézkedést.
         
         
            8. cikk
            Hatálybalépés
            Ez a határozat az elfogadásának napján lép hatályba.
         
         
            Kelt Brüsszelben, 2021. december 2-án.
            
               
                  a Tanács részéről
               
               
                  az elnök
               
               J. VRTOVEC
            
         
         
            (1)  A Tanács (KKBP) 2021/509 határozata (2021. március 22.) az Európai Békekeret létrehozásáról, valamint a (KKBP) 2015/528 határozat hatályon kívül helyezéséről (HL L 102., 2021.3.24., 14. o.).
         
            (2)  HL L 161., 2014.5.29., 3. o.
         
         
            (3)  A Tanács 2008/944/KKBP közös álláspontja (2008. december 8.) a katonai technológia és felszerelések kivitelének ellenőrzésére vonatkozó közös szabályok meghatározásáról (HL L 335., 2008.12.13., 99. o.).